**ОТМЯНА НА ГРИПНА ЕПИДЕМИЯ НА ТЕРИТОРИЯТА НА ОБЛАСТ ДОБРИЧ**

На 06.02.2025 г. се проведе заседание на Областния оперативен щаб за борба с грип и остри респираторни заболявания (ОРЗ) на което е анализирана епидемичната ситуация в областта по отношение разпространението на грип и ОРЗ.

За дните 03, 04 и 05.02.2025 г. е регистрирана заболяемост 240,25%оо, 200,68%оо, 172,41%оо.

Общата заболяемост и заболяемостта във всички възрастови групи намалява спрямо същия период на предходната седмица, особено подчертано във възрастови групи 0-4 г., 5-14 г. и 30-64 г. Към 05.02.2025 г. заболяемостта по възрастови групи е:

- 0-4 г. - 726,64%оо;

- 5-14 г. - 672%оо;

- 15-29 г. - 353,66%оо;

- 30-64 г. - 48,21%оо;

- над 65 г. - 71,59%оо.

Данните са регистрирани чрез интернет базираната информационна система за сентинелен надзор на грип и ОРЗ в България.

По данни на РУО-Добрич за периода 31.01-04.02.2025 г. отсъстващите по болест от учебни занятия са били между 13% до 15% от учениците в областта. От общо 65 училища в областта в 4 от тях отсъствията са превишавали 30%. Към 06.02.2025 г. процентът на отсъстващите ученици, без учениците от гр. Добрич (за които кметът на града издаде заповед за обявяване на неучебни дните 06.02 и 07.02.2025 г.), е под 25%. В едно училище отсъствията превишават 30%.

Взето е решение за отмяна на грипната епидемия на територията на област Добрич, считано от 08.02.2025 г. и отпадане на въведените със Заповед № РД-01-25/30.01.2025 г. на Директора на РЗИ-Добрич временни противоепидемични мерки.

